Ludwig Forrer
De Ludwig Forrer (* 9. Februar 1845 z Islike bi Goochlinge im Kanton Thurgau; † 28. Septämber 1921 z Bern) isch en Schwiizer Politiker gsii (FDP).

De Forrer, wo zwar im Thurgi uf d Wält choo, aber en Bürger vo Bäretschwiil im Züri-Oberland gsii isch, hät a der Universität Züri Jus gstudiert. und isch 1870 Staatsaawalt woorde; ab 1873 hät er z Winterthur en eiges Aawaltsbüro ghaa. 1867 hät er sich de Demokratische Partei aagschlosse, wo spöter i der FDP uufggange isch.

1868/69 hät er em Zürcher Verfassigsrat aaghört, wo di birüemt diräktdemokratisch Kantonsverfassig vo 1869 uusgschaffet hät. 1870 isch er in Kantonsrat gwählt worde, und deet hät er bis 1900 mitgmachet. Wäge sim Iisatz für demokratischi und soziali Rächt hät er de Spitzname «Löi vo Winterthur» ghaa.

Vo 1875 bis 1900 (mit eme churzen Underbruch) isch er au im Schwiizer Nationalrat ghocket. As Nationalrat hät er sich für es für es Chranke- und Unfallversicherigsgsetz nach tüütschem Vorbild iigsetzt, isch aber daademit gschiiteret. 

Er isch am 11. Dezämber 1902 in Bundesrat gwählt worde. Am 31. Dezämber 1917 hät er siis Amt übergää, nachdem er am 11. Dezember siin Rücktritt aagchündt gha hät. Wäret sinere Amtsziit isch er dene Departemänte vorgstande:
 1903: Handels-, Induschtrie- und Landwirtschaftsdepartemänt
 1904–1905: Departemänt vom Innere
 1906: Politischs Departemänt
 1907: Militärdepartemänt
 1908: Poscht- und Iisebahndepartemänt
 1908: Juschtiz- und Polizeidepartemänt
 1909–1911: Poscht- und Iisebahndepartemänt
 1912: Politischs Departemänt
 1913–1917: Poscht- und Isebahndepartemänt

Er isch Bundespresidänt gsii i de Jahre 1906 und 1912 und Vizepresidänt i de Jahre 1905 und 1911. As Bundesrat hät er gäge grosse Widerstand chöne de Gotthardvertrag zwüschet de Schwiiz, em Tüütsche Riich und Italie vo 1909 duresetze.

Literatur 
 
 
 Walter Labhart: Bundesrat Ludwig Forrer, 1845–1921 (= Neujahrsblatt der Stadtbibliothek Winterthur. Band 303). Stadtbibliothek Winterthur, Winterthur 1973.

Weblink 
 Naalass i dr Zentralbibliothek Züri
 

Bundesroot (Schwiiz)
Schwiizer Nationalrot
Kantonalpolitiker
FDP-Mitgliid (Schwiiz)
Rächtsawalt
Staatsawalt
Zürcher
Maa